Prokyón

|}

Prokyón (α CMi/α Canis Minoris/Alpha Canis Minoris) je najjasnejšia hviezda v súhvezdí Malý pes, ôsma najjasnejšia hviezda na nočnej hviezdnej oblohe a štvrtá najjasnejšia hviezda severnej oblohy. 

Jej meno pochádza z gréckeho προκύον (Prokyōn), čo znamená „pred-pes“, pretože predchádza „Psiu hviezdu“ Sírius v smere rotácie nočnej oblohy na Zemi (aj keď Prokyón má väčšiu rektascenziu, má tiež severnejšiu deklináciu, čo znamená že nad horizont vystúpi skôr ako Sírius na väčšine severných zemepisných šírok). Tieto dve „psie hviezdy“ sa spomínajú vo väčšine starovekých kníh a boli uctievané Babylončanmi a Egypťanmi.

Prokyón je jedna z najbližších hviezd k Zemskej slnečnej sústave, je vzdialený iba 3,5 pc alebo 11,41 svetelných rokov, jeho paralaxa je 0,286″ a absolútna magnitúda 2,7. Je to žltý podobor. Podobne ako Sírius, je to spektroskopická dvojhviezda — hlavnú hviezdu (Prokyón A) sprevádza slabá spoločnica tzv. biely trpaslík (Prokyón B) vzdialená asi 2,2″ až 5,0″. Už v roku 1840 astronómovia z jeho premenného vlastného pohybu usúdili, že Prokyón má sprievodcu. V roku 1896 na Lickovej hvezdárni bol tento spoločník, Prokyon B skutočne objavený vo vzdialenosti 4,3″ od hlavnej zložky. Pozorovať sa však dá len veľmi ťažko nielen pre svoju malú vzdialenosť od hlavnej zložky, ale aj pre nízku zdanlivú jasnosť (udáva sa v rozsahu 13. až 9. magnitúdy). Hlavnú zložku obehne asi za 40,65 roka. Priemer Prokyona B je asi dvojnásobok priemeru Zeme, jeho stredná hustota dosahuje 100 000 g/cm³. V sústave sa nachádza ešte aj tretia hviezda, Prokyon C, ktorý obieha asi 20-krát ďalej ako Prokyon B a má jasnosť 12. magnitúd.  

Prokyón je jedným z vrcholov zimného trojuholníka a zimného šesťuholníka.

Iné projekty

Externé odkazy 

 Sol Station — Prokyón (v angličtine)
 STARS: PROCYON (Alpha Canis Minoris) (v angličtine)

Súhvezdie Malý pes
Dvojhviezdy
Canis Minoris, Alpha
Biele trpaslíky
Bieložlté trpaslíky
Bieložlté podobry
Astronomické objekty známe od staroveku
Miestna bublina
Astronomické objekty objavené v roku 1896